钦定古今图书集成/明伦汇编/氏族典/第560卷 > 司马旦
## 钦定古今图书集成/明伦汇编/氏族典/第560卷 > 司马旦

按《宋史司马池传》：“池子旦，字伯康，清直强敏，虽小事
必审思度，不中不释。以父任为秘书省校书郎，历郑
县主簿。丁内外艰，服除，监饶州永平铸钱监，知祁县，
天大旱，人乏食，群盗剽敓。旦召富者开以祸福，于是
争出粟减直以粜，饥者获济，盗患亦弭。知宜兴县，其
民嚚讼，旦每狱必穷根株，痛绳之，校系县门，民稍以”
诋冒为耻。历知梁山军、安州。旦治郡有大体，所施设
取于适理便事。再监凤翔太平宫，以熙宁八年致仕，
元祐二年卒。旦澹薄无欲，奉养苟完，人不见其贵。与
弟光尤友爱，终始人无间言。三子：良，试将作监主簿；
富永，陜州通判；宏，陈留令。宏子朴。